b"\n_START_ARTICLE_\nSant Sadurn\xc3\xad de Malanyeu\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Sant Sadurn\xc3\xad es situa a la part alta del poble de Malanyeu i t\xc3\xa9 adossades construccions que en dificulten la visi\xc3\xb3. L'edifici \xc3\xa9s d'una \xc3\xbanica nau coronada amb un absis semicircular. L'esgl\xc3\xa9sia \xc3\xa9s un exemplar rom\xc3\xa0nic que fou sensiblement modificat al segle XVIII. A la planta original s'hi afegiren dues capelles per\xc3\xb2 es conserva la coberta amb volta i l'absis, malgrat ambd\xc3\xb3s foren real\xc3\xa7ats i la finestra central de l'absis cegada. El campanar de planta quadrada tamb\xc3\xa9 \xc3\xa9s posterior a la primera obra. Conserva la porta original al mur de ponent, de tres arcs en degradaci\xc3\xb3, amb unes senzilles dovelles i coronada per una arquivolta que fa de guardapols. La part m\xc3\xa9s interessant \xc3\xa9s l'absis, malgrat que fou sobreal\xc3\xa7at, el seu mur \xc3\xa9s coronat per un fris ininterromput d'arcuacions cegues fetes amb gran perfecci\xc3\xb3 amb petites dovelles. El campanar de torre de planta quadrada correspon a la reforma d'\xc3\xa8poca barroca. A l'absis hi ha el retaule de Sant Sadurn\xc3\xad, barroc del segle XVIII, que fou restaurat el 2016.\n_START_SECTION_\nHist\xc3\xb2ria\n_START_PARAGRAPH_\nMalanyeu surt esmentat ja en els documents m\xc3\xa9s antics que es conserven a l'arxiu de Vic. L'any 886 s'esmenta la vila de Malanyeu (A.C. Vic, cal.9, epis.I, n\xc2\xba4) i tamb\xc3\xa9 els primers anys del segle X (929). El lloc de Malanyeu i la seva esgl\xc3\xa9sia pertanyien a la jurisdicci\xc3\xb3 del Monestir de Santa Maria de Ripoll, car el segle XVIII aquest monestir reivindicava encara la possessi\xc3\xb3 del lloc enfront del Monestir de Sant Lloren\xc3\xa7, prop de Bag\xc3\xa0."